Iktatási szám: 70273-…../2015.

#### E L Ő T E R J E S Z T É S

### Szombathely Megyei Jogú Város Gazdasági és Városstratégiai Bizottságának 2015. áprilisi ülésére

*Tájékoztató az ÉNYKK Zrt. által végzett menetrend felülvizsgálatáról*

Szombathely Megyei Jogú Város Közgyűlése a 2015. február 26-i ülésén a 83/2015. (II.26.) Kgy. sz. határozatában felkérte az Északnyugat-magyarországi Közlekedési Központ Zrt-t (továbbiakban: ÉNYKK Zrt.), hogy vizsgálja meg a 9-es, a 7-es illetve a Brenner körúton közlekedő vonalon járatsűrítés lehetőségét, továbbá Tóth Kálmán városi képviselő által felvetett kérdéseket és javaslatokat és a menetrend felülvizsgálatát követően terjessze az áprilisi Közgyűlés elé.

Az ÉNYKK Zrt. 2015. március 31-én benyújtotta a déli városrészen lévő 1, 1A, 1U és 21-es vonalak menetrendjével kapcsolatos szakmai javaslatát, a 9-es Derkovits városrész – Joskar-Ola városrész vonalon járatszám bővítési javaslatát és a 22-es Vasútállomás – Kilátó u. viszonylat útvonal módosítási, valamint a 27-es Vasútállomás – Parkerdő lakópark útvonal módosítási javaslatát, melyet az előterjesztés melléklete tartalmaz. A felülvizsgált menetrend-módosítások éves szinten 8.776 km többletteljesítményt jelentenek. A Szolgáltató számításai szerint az éves várható üzemeltetési költség 4.037 eFt többlet kiadással jár.

Tekintettel arra, hogy az ÉNYKK Zrt. a menetrend felülvizsgálatra vonatkozó javaslatát szakmai koncepcióként fogalmazta meg, valamint a bevezetésre kerülő járatok útvonalai érdeksérelemmel járhatnak, ezért a Közgyűlés döntése előtt indokolt a Gazdasági és Városstratégiai Bizottság állásfoglalása. Javaslom a Bizottságnak, hogy a menetrend módosítással érintett területek önkormányzati képviselőinek bevonásával a Polgármesteri Hivatal Városüzemeltetési Osztály koordinációjával készítsen részletes tájékoztatást a Szolgáltató. Továbbá javaslom, hogy a Bizottság kérje fel a Szolgáltatót arra, hogy a bevezetés részleteit dolgozza ki és a Gazdasági és Városstratégiai Bizottság 2015. júniusi ülésére véleményezésre nyújtsa be, ezt követően a Bizottság állásfoglalásának megfelelően terjessze a Közgyűlés következő ülésére.

Kérem a T. Bizottságot, hogy az előterjesztést megtárgyalni, a határozati javaslatot elfogadni szíveskedjen.

**Szombathely, 2015. április 10.**

/: **Lakézi Gábor**:/

osztályvezető

**Határozati Javaslat**

**…./2015. (IV.13.) sz. Gazdasági és Városstratégiai Bizottsági** **Határozat**

A Gazdasági és Városstratégiai Bizottság az ÉNYKK Zrt. által végzett menetrend felülvizsgálatról, valamint utazási kedvezmények bevezetéséről szóló előterjesztést megtárgyalta és az alábbi döntést hozta:

1. A Gazdasági és Városstratégiai Bizottság az előterjesztés mellékletében szereplő menetrendi felülvizsgálatot koncepcióként fogadja el. Felkéri a Bizottság az ÉNYKK Zrt-t, hogy a menetrend módosítás bevezetése előtt az érintett területek önkormányzati képviselőit tájékoztassa a szakmai koncepcióban kidolgozott részletes változásokról.
2. A Bizottság felkéri a Szolgáltatót arra, hogy a területi képviselőkkel egyeztetett menetrend módosító javaslatát állítsa össze, és a Gazdasági és Városstratégiai Bizottság 2015. júniusi ülésére véleményezésre nyújtsa be, ezt követően a Bizottság állásfoglalásának megfelelően terjessze a Közgyűlés következő ülésére.

**Felelős:** Lakézi Gábor Városüzemeltetési Osztályvezető

**Határidő:** Folyamatos